Pele o ka reka setšweletšwa seo go thwego se na le diagammele tša Hoodia gordonil, o swanetše go ba o na le tsebo ya go lekola bonnete bja seo. Go na le ditšweletšwa tša go ka ba 150 ka mabenkeleng tšeo go thwego ke tša go fokotša mmele tša Hoodia. Semela sa Hoodia se humanega seka-leganateng ka dinageng tša Borwa bja Afrika. Batho ba morafe wa Ma-San ba be ba se šomiša bjalo ka moriana wa go alafa teng, go lapa le go thibela go swarwa ke tlala ge ba le leetong la go tsoma diphoofolo. Borasaense go tšwa Khanseleng ya Saense le Intasteri ya Dinyakišišo (CSIR) ba kgonne go gamolla todinyana yeo e bitšwago P57 mo semeleng se sa 'Hoodia', gomme bjale e šomišwa go lwantšha go nona. Ka ngwaga wa 2003 go saenetšwe kwano gare ga morafe wa Ma-San le Khansele (CSIR) ya gore Ma-San a tla fiwa phesente ye e itšego thekišong ya setšweletšwa seo. Yona Khansele yeo e file ba-Unilever le ba-Phytopharm laesense ya go tšweletša sedirišwa sa P57 seo se tla bago gona mabenkeleng go tloga ka 2008/9. Mo nakong ye, ditšweletšwa tša nnete tšeo di hwetšagalago mabenkeleng ke tša go ba le leswao la South African Hoodia Growers Association. Tše dingwe tše di lego gona ga se tša nnete, ke tša bofora ebile ga di hole batho ba morafe wa Ma-San ka selo.